CELEX: 32021R0527
Language: el
Date: 2020-12-15 00:00:00
Title: Κατ’ εξουσιοδότηση κανονισμός (ΕΕ) 2021/527 της Επιτροπής της 15ης Δεκεμβρίου 2020 για την τροποποίηση του κατ’ εξουσιοδότηση κανονισμού (ΕΕ) 2017/565 όσον αφορά τα όρια για την εβδομαδιαία αναφορά θέσης (Κείμενο που παρουσιάζει ενδιαφέρον για τον ΕΟΧ)

26.3.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 106/30
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/527 ΤΗΣ ΕΠΙΤΡΟΠΗΣ
         της 15ης Δεκεμβρίου 2020
         για την τροποποίηση του κατ’ εξουσιοδότηση κανονισμού (ΕΕ) 2017/565 όσον αφορά τα όρια για την εβδομαδιαία αναφορά θέσης
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου , της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (1), και ιδίως το άρθρο 58 παράγραφος 6,
         Εκτιμώντας τα ακόλουθα:
         
                     (1)
                  
                  
                     Στο άρθρο 83 του κατ’ εξουσιοδότηση κανονισμού (ΕΕ) 2017/565 της Επιτροπής (2) καθορίζονται τα ελάχιστα όρια που αναφέρονται στο άρθρο 58 παράγραφος 1 δεύτερο εδάφιο της οδηγίας 2014/65/ΕΕ, πάνω από τα οποία οι τόποι διαπραγμάτευσης υποχρεούνται να δημοσιεύουν εβδομαδιαίες εκθέσεις, όπως αναφέρεται στο άρθρο 58 παράγραφος 1 στοιχείο α) της εν λόγω οδηγίας.
                  
               
                     (2)
                  
                  
                     Το ελάχιστο όριο όσον αφορά το μέγεθος των ανοικτών θέσεων θα πρέπει να τροποποιηθεί, ώστε να παρέχεται διαφάνεια για τα ενδιαφερόμενα μέρη σχετικά με μεγαλύτερο εύρος παραγώγων επί εμπορευμάτων. Η δημοσίευση εβδομαδιαίων εκθέσεων θέσης δεν θα πρέπει πλέον να εξαρτάται από το μέγεθος των ανοικτών θέσεων σε σύγκριση με το μέγεθος της παραδοτέας ποσότητας, αλλά θα πρέπει να βασίζεται σε απλούστερα κριτήρια, ήτοι στο μέγεθος των ανοικτών θέσεων στο εκάστοτε παράγωγο επί εμπορευμάτων.
                  
               
                     (3)
                  
                  
                     Όσον αφορά το όριο ανοικτών θέσεων, εβδομαδιαίες εκθέσεις θέσεων θα πρέπει να δημοσιεύονται όταν το σύνολο των συνδυασμένων ανοικτών θέσεων σε συμβάσεις για άμεση παράδοση και σε συμβάσεις άλλων μηνών ισούται με ή υπερβαίνει τις 10 000 μονάδες διαπραγμάτευσης, προκειμένου να διασφαλίζεται ότι υπάρχουν αρκετές θέσεις σε ένα παράγωγο επί εμπορευμάτων ώστε να δικαιολογείται η δημοσίευση εβδομαδιαίων εκθέσεων θέσης.
                  
               
                     (4)
                  
                  
                     Προκειμένου να μειωθεί ο κίνδυνος παραβίασης του απορρήτου όσον αφορά τους κατόχους θέσεων, για συμβάσεις στις οποίες μια κατηγορία προσώπων περιλαμβάνει λιγότερους από πέντε ενεργούς κατόχους θέσεων, η εβδομαδιαία έκθεση θέσης που δημοσιεύεται δεν θα πρέπει να περιλαμβάνει πληροφορίες για την εν λόγω κατηγορία προσώπων.
                  
               
                     (5)
                  
                  
                     Ως εκ τούτου, ο κατ’ εξουσιοδότηση κανονισμός (ΕΕ) 2017/565 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 83 του κατ’ εξουσιοδότηση κανονισμού (ΕΕ) 2017/565 τροποποιείται ως εξής:
            
                        1)
                     
                     
                        η παράγραφος 1 τροποποιείται ως εξής:
                        
                                    α)
                                 
                                 
                                    στο πρώτο εδάφιο, το στοιχείο β) αντικαθίσταται από το ακόλουθο κείμενο:
                                    
                                                «β)
                                             
                                             
                                                το απόλυτο μέγεθος του μεικτού όγκου του συνόλου των ανοικτών θέσεων αγοράς ή πώλησης (gross long or short volume of total open interest), εκφρασμένο σε αριθμό μονάδων διαπραγμάτευσης του σχετικού παραγώγου επί εμπορευμάτων, ισούται με ή υπερβαίνει τις 10 000 μονάδες διαπραγμάτευσης.»·
                                             
                                          
                              
                                    β)
                                 
                                 
                                    το δεύτερο εδάφιο αντικαθίσταται από το ακόλουθο κείμενο:
                                    «Το στοιχείο β) δεν εφαρμόζεται για δικαιώματα εκπομπής και παράγωγα αυτών.»·
                                 
                              
                  
                        2)
                     
                     
                        η παράγραφος 3 αντικαθίσταται από το ακόλουθο κείμενο:
                        
                           «3.   Για συμβάσεις όπου υπάρχουν λιγότεροι από πέντε κάτοχοι θέσεων σε μια συγκεκριμένη κατηγορία προσώπων, το σύνολο των θετικών και αρνητικών θέσεων, τυχόν μεταβολές στις εν λόγω θέσεις από την προηγούμενη αναφορά, το ποσοστό του συνόλου των ανοικτών θέσεων στην εν λόγω κατηγορία και ο αριθμός των κατόχων θέσεων στην εν λόγω κατηγορία δεν δημοσιεύονται.».
                        
                     
                  
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 15 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 173 της 12.6.2014, σ. 349.
         
            (2)  Κατ’ εξουσιοδότηση κανονισμός (ΕΕ) 2017/565 της Επιτροπής, της 25ης Απριλίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά τις οργανωτικές απαιτήσεις και τους όρους λειτουργίας των επιχειρήσεων επενδύσεων, καθώς και τους ορισμούς που ισχύουν για τους σκοπούς της εν λόγω οδηγίας (ΕΕ L 87 της 31.3.2017, σ. 1).